text: Spottede stjålne lastbiler nær Berlin
  28 november 2011 kl. 16.40
  En vågen chauffør fra Padborg kan takkes for, at to næsten nye Volvo-lastbiler mandag aften vendte  tilbage til Kolding. De blev stjålet natten til torsdag og fundet på en rasteplads nær Berlin.
  Systemet, hvor danske vognmænd og chauffører kikker efter efterlyste lastbilere og trailere på de europæiske veje, LAGOS, har været en stor succes. LAGOS har alene i år ført til, at 61 stjålne lastbiler er blevet fundet. Der er i år meldt 140 lastbiler stjålet i Danmark.
  
  Kørte fast
  Lastbil- og trailerudlejningsfirmaet PEMA har fået stjålet lastbiler tre gange på de seneste måneder. Bl.a. to kølelastbiler, som ikke er fundet endnu. 
  Og ved et tyveri for to uger siden, lykkedes det ikke tyvene at komme væk. Lastbilerne sad fast i mudderet ved firmaet.
  Natten til torsdag forsvandt to lastbiler med trailere. Vogntogene har en værdi på over en million kr. pr. styk.
  
  Spottet på rasteplads
  Lastbilerne blev meldt stjålet via LAGOS - og en chauffør fra vognmandsfirmaet Andreas Andresen i Padborg kikkede efter de stjålne køretøjer på en rasteplads på motorvejen mellem Hamborg og Berlin. 
  Tysk politi blev tilkaldt og har fængslet to littauere, som kørte i lastbilerne, der var brudt op med en skruetrækker. 
  Det forlyder, at de to var på vej til Rusland for at afsætte lastbilerne.
  
  Stort problem
  Tyveri af danske lastbiler er blevet et meget stort problem. Straffen for at stjæle en dansk lastbil er begrænset til få måneders fængsel, så det er mindre risikofyldt end at smugle narko.
  Firmaet i Kolding er sikret sine køretøjer på alle mulige måder. Men ikke nok til at holde østeuropæiske tyve væk. 
  - Efterhånden skal der regulære nattevagter til hos hvert eneste firma, siger en chauffør til TV SYD. 
  Han glæder sig over, at det trods alt lykkes at fange tyvene i enkelte tilfælde.
  